KOMENTAR Bandić je zatvoren zato što je Hrvat, a za sve naše Bandiće krivi su Hrvati

Autor: Lucija Komaić Datum objave: 22.10.2014. Autori fotografija: Patrik Macek/ Pixsell

Ništa nije crno ili bijelo pa tako ni Milan Bandić. On pogotovo. Prije komunist, danas vjernik, nekad ljevičar, često desničar, socijalno osjetljivi drug raznoraznih Todorića i socijalno neosjetljive elite moćnika. Milan Bandić je sve to, zato što je populist. Čovjek iz naroda, kojega je taj narod birao, više puta. Ako je Bandić kriv, kriv je i narod koji smatra da iako je krao, narodu je dao.

Veliki dio tog naroda tuguje nad neizvjesnom sudbinom svog gradonačelnika iz naroda, koji je za Zagreb, naravno, napravio mnogo. S proračunom koji broji milijarde iz godine u godinu, još najbolje da ništa nije ni napravio.

Žrtvovan zbog politike

S druge strane su oni drugi, mnogobrojni građani iz cijele Hrvatske koji su Bandićevo uhićenje priželjkivali te isćekivali godinama, nakon brojnih afera. Čak i da je politički motivirano, Hrvatska ne može i nikad neće ići naprijed bez aktivnog obračuna s korupcijom. Upravo je politička volja za obračunom s korupcijom ono nešto najvažnije što dio Hrvata, onih koji to valjda nisu, uzaludno očekuje od vlasti.

Možda najgenijalnija reakcija na Bandićevo uhićenje stigla je iz njegove domovine, iz Hercegovine, iz njegove obitelji. 'Sve mu se ovo dešava zato što je Hrvat,' zaključila je Bandićeva sestra.

Postavlja se pitanje što znači u Hercegovini biti 'Hrvat u Hrvatskoj'. Ako je Bandić Hrvat, i ako je pod istragom zato što je Hrvat, oni koji ga istražuju valjda to nisu. Ako Hrvati plaču nad njegovom sudbinom, oni koji slave borbu protiv korupcije, koliko god zakašnjela bila, to valjda nisu. Bandić je Hrvat, oni koji ga osuđuju zbog svega što mu USKOK stavlja na teret, to nisu. Istom narodu i Thompson je pravi Hrvat, a oni kojima nije baš simpatičan, to nisu. I Željka Markić je slična vrsta Hrvatice, tom narodu, a oni koji ne razmišljaju kao ona, to nisu.

Većina je za kriminal

Načelo demokracije je vladavina većine tog naroda koji bira. A većina je za vlast kakvu predstavlja Hrvat Bandić. Većina nema ništa protiv toga da se gradski proračun skrati za milijune u korist Bandića i njegovih prijatelja i rođaka, jer on je to s obzirom na veliki doprinos Zagrebu valjda zaslužio.

Većina nema ništa protiv pranja novca preko računa otvorenog za predsjedničku kampanju. Hrvat Bandić je zaslužio da mu se njegovi moćni prijatelji zahvale. Većini ne smeta što novac koji se na takav način, tako lako anonimno donira, sigurno nije stečen uz muku i teški pošteni rad.

Većini ne smeta ni zapošljavanje 'prijateljica' Milana Bandića, njegovih rođaka i prijatelja, kao i njihovih rođaka, nećaka, kumova te njihovih prijateljica i prijatelja. To su sve sitni, zanemarivi grijesi jednog velikog Hrvata i vjernika neizmjernog doprinosa Zagrebu, Hrvatskoj, vjeri i Domovini, gdje god ona bila.

Čovjek iz naroda

I dok ovakav narod bira, Hrvatska nema šanse. Hrvat Milan Bandić zaista jest čovjek iz tog naroda. On je slika i prilika ljudi koji bi željeli biti to isto.

Hrvati su očito moralno potpuno poražen narod, plemenskog i podaničkog karaktera. Ni ne nazire se vrijeme kada će birati većina svjesna kako su političari tu isključivo radi njih. Delati od jutra do sutra moraju svi, ali zbog moralne dužnosti da tom istom narodu pruže blagostanje, jednaka prava, uvjete za poštenu tržišnu utakmicu.

Jedini kriterij zapošljavanja i postavljanja na funkcije od vrha do dna morala bi biti stručnost. Hrvatska je poražena gospodarskom krizom jer na funkcijama prevladavaju ljudi koji nisu imali na koji način naučiti raditi, jer do tih funkcija nisu došli stručnim, dokazanim radom, nego političkim, rođačkim i kumskim vezama.

Imaju vlast kakvu zaslužuju

Hrvati ne žele stručnost, ne žele napredovati radom. Žele ono što im pružaju političari poput Milana Bandića. Žele da im se daje, umjesto da im se daje mogućnost da pošteno zarade. Žele dobiti, a ne stručnošću zaslužiti posao. Ne žele poštenu tržišnu utakmicu, nego da se njihovim tvrtkama namješta. To su dakle Hrvati, a oni drugi to nisu. Bandićeva sestra je zapravo u pravu. Bandiću se ovo sve događa, zato što je Hrvat. Pravi primjerak tipične većine.

Nakon uhićenja Bandića sasvim je jasno da Hrvati itekako imaju upravo takvu vlast kakvu zaslužuju. Korumpiranu, kriminalnu, klijentelističku, nepotističku, nestručnu i nesposobnu. Tako, naime, biraju i razmišljaju Hrvati. I biraju uvijek po istom kriteriju, bez obzira na realne pokazatelje, uvijek biraju 'svoje,' makar ih ti njihovi gazili i krali. Pravi primjer i ovdje je Bandić. Koliko je samo energije i novaca od devedesetih potrošio HDZ kako bi kupio odane birače u dijaspori. Bili su 'njihovi,' sve dok se nije pojavio još veći 'njihov'. Okrenuli su se za sekundu i Bandiću 2009. dali tri puta više glasova nego HDZ-ovom kandidatu za predsjednika Andriji Hebrangu. Naše je naše. Hrvatsko je hrvatsko. Hrvat je Hrvat, a tko razmišlja drugačije od tradicije i većine, to nije.

Bandić je definitivno uhićen zato što je Hrvat, a za sve naše Bandiće, prošle, sadašnje i buduće, krivi su Hrvati. Slučaj Bandić i nevjerojatne reakcije ljudi koji opravdavaju kriminal dokaz su kako u Hrvatskoj zapravo ne treba mijenjati vlast, nego narod.

Komentari:

U IME OPASNIH NAMJERA Sad znamo da im je briga za brak bila čista izmišljotina

Ima li išta gore od političara kojemu je prerano za mir?

Vodič za uvrede i prijetnje hrvatske radikalne desnice i ljevice

SDP podržao Kordića, zviždanje Milanoviću, Markićku i prijetnje ubojstvom

Muž će zadnji doznati zašto su Dubrovniku uzeli zidine

Humanitarna akcija: Kupimo našim domoljubima naočale

Gotovina je heroj, Kordić zločinac, papa Franjo katolik, a biskup Vlado Košić nešto drugo

Na slobodu i zajedništvo pozvani mladi pobijedit će stare podjele!

LICEMJERI Novac nikome nije bitan

U RALJAMA MAFIJE Dok je vreća na sigurnom, nije važno tko je drži

PRIJETNJE DUBROVAČKOM DNEVNIKU Redakciju raznijeti, glavnu urednicu silovati

NAPAD PREDSJEDNIKA UDRUGE U IME OBITELJI Šest pobrkanih lončića i šest neistina zbog šest razloga

DUBROVAČKI DNEVNIK: Nastavljamo rat PROTIV diskriminacije i privatnih interesa Željke Markić

ZLOČINAČKI REŽIMI Konačno razotkrivena ideologija koja razara hrvatsku obitelj!

KOMENTAR Zora dubrovačka svanula, a premijer još spava u Zagrebu

TKO JE ZASLUŽIO OSCARA? Djevica Marija, Šahist Teo, Vaterpolist Niko, Pero u odjelu ili Matko šporkih ruku?